石鼓詩
作者：洪适
朝代：宋

paragraphs: 天作高山太王荒，鸑鷟一鳴周翦商。
郟鄏卜年大蒐講，諸侯歛衽尊天王。
六月中興繩祖武，平蕩犬戎恢境土。
石崖可鑿詩可鎸，千載神光薄西滸。
橐駝輓入大梁都，璧水湛湛河出圖。
中間兩鼓備章句，日惟丙申不模糊。
左驂秀弓射麋豕，有鰟有□君子漁。
光和石經屹相望，詛楚登嶧非吾徒。
辛壬癸甲雁分翅，橋門觀者堵牆如。
星沉東壁干戈起，首下足上天倒置。
景鐘糜碎九鼎飛，王迹皇風吁掃地。
羣胡扛石徙幽燕，兵車亂載包無氈。
敲火礪角小小爾，爲礎爲砧多歷年。
宣和殿中圖復古，冠以車攻次十鼓。
韓詩歐跋盡兼收，雲章剖判定魚魯。
先君辛苦朔方歸，文犀拱璧棄弗携。
一編十襲自鐍祕，更有司馬鳳翔碑。
我生不辰今已老，岐陽三雍身不到。
匆匆使虜接淅行，在耶亡耶問無報。
整齊篆籀飾牙籤，簡撮篇詠勞窮探。
致主有心歌小雅，汗顔無術下登三。